CELEX: 52018JC0009
Language: lt
Date: 2018-05-02
Title: Bendras pasiūlymas TARYBOS SPRENDIMAS dėl pozicijos, kurios Sąjunga turi laikytis Asociacijos taryboje, įsteigtoje Europos ir Viduržemio jūros regiono šalių susitarimu, steigiančiu Europos Bendrijų bei jų valstybių narių ir Tuniso Respublikos asociaciją, dėl dokumento „Privilegijuotos ES ir Tuniso partnerystės stiprinimas. 2018–2020 m. strateginiai prioritetai“ priėmimo

EUROPOS KOMISIJA
            Briuselis, 2018 05 02
            JOIN(2018) 9 final
            2018/0120(NLE)
            Bendras pasiūlymas
            TARYBOS SPRENDIMAS
            dėl pozicijos, kurios Sąjunga turi laikytis Asociacijos taryboje, įsteigtoje Europos ir Viduržemio jūros regiono šalių susitarimu, steigiančiu Europos Bendrijų bei jų valstybių narių ir Tuniso Respublikos asociaciją, dėl dokumento „Privilegijuotos ES ir Tuniso partnerystės stiprinimas. 2018–2020 m. strateginiai prioritetai“ priėmimo
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Pagal 2015 m. lapkričio mėn. priimtą peržiūrėtą Europos kaimynystės politiką (EKP)
                  1
                nustatyta nauja dvišalių santykių su partneriais sistema. Naujais principais grįsti santykiai su Tunisu nustatyti dokumente „Privilegijuotos ES ir Tuniso partnerystės stiprinimas: strateginiai 2018–2020 m. prioritetai“; tai yra pagrindinis atskaitos dokumentas konkrečioms tikslinėms prioritetinėms politikos sritims 2018–2020 m. nustatyti.
            
            
               Konsultacijos su Tuniso Respublika pradėtos 2017 m. spalio mėn. Šie principai atitinka 2016 m. birželio mėn. vyriausiosios įgaliotinės pristatytą naują Visuotinę Europos Sąjungos užsienio ir saugumo politikos strategiją
                  2
               .
            
            
               ES ir Tunisas sutarė dirbti kartu, kad parengtų dokumentą, kuriame būtų išdėstyti strateginiai prioritetai, skirti sustiprinti privilegijuotą partnerystę. Ši partnerystė rodo Tuniso ir ES dvišalių santykių ypatingumą ir dinamiškumą. Šiais strateginiais prioritetais siekiama dar kartą patvirtinti šį ypatingumą ir parodyti bendrą siekį stiprinti dvišalius santykius visose srityse ir dar labiau sutvirtinti glaudžius Tuniso ir Europos erdvės ryšius. Šie prioritetai grindžiami Tuniso penkerių metų (2016–2020 m.) plėtros planu ir 2016 m. rugsėjo 29 d. bendru vyriausiosios įgaliotinės ir Komisijos komunikatu „ES paramos Tunisui stiprinimas“. Į šį dokumentą taip pat bus atsižvelgiama įgyvendinant ES finansinio bendradarbiavimo programavimą; bendrą ES paramos Tunisui programą Komisija priėmė 2017 m. rugpjūčio 18 d. (dokumentas C.2017 – 5637 – 1).
            
            
               Strateginiais prioritetais konkrečiai apibrėžiama privilegijuota partnerystė 2018–2020 m. ir nubrėžiamos plataus užmojo būsimų ES ir Tuniso santykių po 2020 m. vystymo gairės. Šiuose prioritetuose daugiausia dėmesio skiriama jaunimo ateities perspektyvoms. Dokumente daugiausia dėmesio skiriama socialinių ir ekonominių reformų spartinimui, įskaitant verslo aplinkos gerinimą, taip pat išsamaus ir visapusiško laisvosios prekybos susitarimo sudarymą. Kitas svarbus ES ir Tuniso asociacijos įgyvendinimo ramstis – perėjimas prie demokratijos ir geras valdymas. Abi šalys taip pat įsipareigoja ateinančiais metais stiprinti bendradarbiavimą saugumo, kovos su terorizmu, migracijos ir judumo srityse. Tuniso strateginis pasirinkimas – tvirti saitai su ES; klestinčios ir stabilios demokratijos vystymas yra abipusis strateginis abiejų partnerių interesas.
            
            
               ES ir Tuniso partnerystė yra esminis santykių veiksnys, o jaunimas yra kompleksinis klausimas. 
            
            
               Nustatyti šie ES ir Tuniso santykių 2018–2020 m. strateginiai prioritetai:
            
            
               (1)integracinis ir darnus socialinis ir ekonominis vystymasis;
            
            
               (2)demokratija, geras valdymas ir žmogaus teisės;
            
            
               (3)draugiški tautų santykiai, judumas ir migracija;
            
            
               (4)saugumas ir kova su terorizmu.
            
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Tuniso ir ES strateginiai prioritetai yra pirmoji dvišalių santykių sistema, dėl kurios susitarta pagal naująją EKP; jie nuosekliai dera su šios srities politikos dokumentuose nustatytais prioritetais ir tvarka, pirmiausia kaimynystės stabilizavimo politikos, ekonomikos ir saugumo srityse. Šie prioritetai taip pat atitinka 1998 m. kovo 1 d. įsigaliojusį ES ir Tuniso asociacijos susitarimą.
               
            
            
               •Suderinamumas su kitomis Sąjungos politikos sritimis
            
            
               
                  ES ir Tuniso strateginiai prioritetai atspindi ilgalaikį ES įsipareigojimą Viduržemio jūros regiono partneriams. Jie taip pat atitinka ES visuotinę strategiją, kurioje raginama taikyti integruotą požiūrį į krizių valdymą, koordinuojant ES humanitarinės pagalbos, nelaimių rizikos valdymo, vystymosi, migracijos, prekybos, investicijų, infrastruktūros, švietimo, sveikatos ir mokslinių tyrimų sričių politiką. Šiame dokumente, be kita ko, atsižvelgiama į žmogaus teisių ir gero valdymo skatinimą, tvarų gamtos išteklių valdymą, ES migracijos politikos išorės aspektą, didesnį dėmesį tarptautiniam bendradarbiavimui kovojant su terorizmu bei smurtiniu ekstremizmu ir prekybos galimybes skatinti sąžiningą ekonomikos augimą bei deramų darbo vietų kūrimą.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
         
         
            
               •Teisinis pagrindas
            
            
               
                  Šio pasiūlymo teisinis pagrindas – Sutarties dėl Europos Sąjungos veikimo (SESV) 218 straipsnio 9 dalis. Tai yra bendras Europos Sąjungos Tarybos sprendimo dėl pozicijos, kurios Sąjunga turi laikytis Asociacijos taryboje, įsteigtoje Europos ir Viduržemio jūros regiono šalių susitarimu, steigiančiu Europos Bendrijų bei jų valstybių narių ir Tuniso Respublikos asociaciją, dėl rekomendacijos dėl ES ir Tuniso privilegijuotos partnerystės strateginių prioritetų priėmimo pasiūlymas.
               
               
                  Partnerystės prioritetai turėtų būti priimti 2018 m. gegužės 15 d. ES ir Tuniso asociacijos tarybos posėdyje, prieš tai ES Tarybai pagal SESV 218 straipsnio 9 dalį priėmus poziciją, kurios turi būti laikomasi Asociacijos taryboje. Priėmus strateginius prioritetus jais bus vadovaujamasi programuojant Sąjungos finansinį bendradarbiavimą pagal Europos kaimynystės priemonę.
               
            
            
               •Subsidiarumo principas (neišimtinės kompetencijos atveju)
            
            
               
                  Strateginiai prioritetai yra susiję su ES ir Tuniso santykiais, todėl valstybės narės negalėtų jų priimti nacionaliniu lygmeniu.
               
            
            
               •Proporcingumo principas
            
            
               
                  Remiantis SESV 218 straipsnio 9 dalimi, Taryba turi priimti poziciją, kad Asociacijos taryba galėtų priimti strateginius prioritetus ir susitarimą.
               
            
            
               •Priemonės pasirinkimas
            
            
               
                  2015 m. gruodžio 14 d. Tarybos išvadose dėl Europos kaimynystės politikos peržiūros
                     3
                   Taryba patvirtino „ketinanti 2016 m. pradėti naują bendradarbiavimo su šalimis partnerėmis etapą, kuriame prireikus galėtų būti nustatyti nauji partnerystės prioritetai, daug dėmesio skiriant sutartiems prioritetams ir interesams“.
               
               
                  Norint tęsti tokį įsipareigojimą, tinkamiausia priemonė yra politiniai įsipareigojimai: atsižvelgiant į laikotarpį, kurį bus taikomi strateginiai prioritetai, naujas teisiškai įpareigojantis tarptautinis susitarimas su Tunisu būtų sudaręs neproporcingą procedūrinę naštą. Kita vertus, paprastas susitarimo memorandumas nebūtų atitikęs reikalingų patvirtinimo reikalavimų, kuriuos turi atitikti Europos kaimynystės priemonės reglamento
                     4
                   3 straipsnio 2 dalyje minimi veiksmų planai arba kiti lygiaverčiai bendrai sutarti dokumentai.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas ir tinkamumo patikros
            
            
               
                  Netaikoma.
               
            
            
               •Konsultacijos su suinteresuotosiomis šalimis
            
            
               
                  Šis tekstas parengtas po išsamių konsultacijų su atitinkamomis Komisijos tarnybomis ir valstybių narių atstovais Tarybos Mašreko ir Magribo darbo grupėje, taip pat po diskusijų su partneriais Tunise.
               
               
                  Buvo rengiamos reguliarios konsultacijos dėl prioritetų temų su Tunisu, be to, kovo mėn. Briuselyje ir Tunise vyko konsultacijos su pilietine visuomene. Išsakytų nuomonių esmė – kad būtina užtikrinti nuolatinę ES paramą Tunise vykstančiam perėjimo prie demokratijos procesui, skatinti gerą valdymą, teisinės valstybės principą, pagarbą žmogaus teisėms ir stiprinti pilietinės visuomenės vaidmenį politinės, ekonominės ir socialinės raidos procesuose, veiksmingai įgyvendinant Tuniso konstituciją ir tarptautinius Tuniso įsipareigojimus. Pilietinė visuomenė taip pat dar kartą pabrėžė darbo su Tuniso jaunimu ir ginant jo interesus svarbą, siekiant skatinti galimybes įsidarbinti. Pridedamuose tekstuose atsižvelgta į visus šiuos aspektus.
               
               
                  Šios konsultacijos buvo vykdomos vadovaujantis atnaujintoje Europos kaimynystės politikoje nustatytomis kryptimis.
               
            
            
               •Tiriamųjų duomenų rinkimas ir naudojimas
            
            
               
                  Atitinkami teminiai tiriamieji duomenys surinkti vidaus lygmeniu – Briuselyje, Europos institucijų būstinėje, arba ES delegacijose Tunise (Tunisas).
               
            
            
               •Poveikio vertinimas
            
         
         
            
               
                  Netaikoma.
               
            
            
               •Reglamentavimo tinkamumas ir supaprastinimas
            
            
               
                  Netaikoma.
               
            
            
               •Pagrindinės teisės
            
            
               
                  Pagrindinėms teisėms Europos Sąjungos valstybėse narėse padarinių nebus.
               
               
                  Kalbant apie pagrindines teises Tunise, vienas strateginių prioritetų yra susijęs su demokratijos, gero valdymo ir žmogaus teisių stiprinimu šalyje. ES ir Tunisas palaiko atvirą reguliarų dialogą ir glaudžiai bendradarbiauja pagrindinių teisių srityje. Abi šalys ateinančiais metais toliau stiprins bendradarbiavimą šioje srityje.
               
            
            
               4.POVEIKIS BIUDŽETUI
            
            
               
                  Jokio papildomo poveikio biudžetui, be numatytojo pagal ankstesnius tarptautinius ES įsipareigojimus, nebus. Poveikis biudžetui nustatomas pagal būsimos 2017–2020 m. Europos kaimynystės priemonės bendros paramos sistemą.
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  ES ir Tuniso strateginių prioritetų įgyvendinimas bus reguliariai stebimas. Siekdamos užtikrinti veiksmingą ir abipusiai naudingą prioritetų įgyvendinimą, abi šalys susijusiose tarnybose paskirs kontaktinius asmenis ryšiams palaikyti. Prie stebėsenos (be kita ko, sektorių lygmeniu) prisidės posėdžiai, rengiami vykdant dvišalį ES ir Tuniso bendradarbiavimą pagal asociacijos susitarimą.
               
            
            
               6. NUORODOS
            
            
               (a)Bendras komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europos kaimynystės politikos peržiūra“ (2015 m. lapkričio 18 d., JOIN(2015) 50 final); Arabų šalių bendroji nuomonė dėl EKP, pateikta 2015 m. birželio 24 d. Beirute įvykusioje ministrų konferencijoje dėl Europos kaimynystės politikos peržiūros; 2015 m. gruodžio 14 d. Tarybos išvados dėl Europos kaimynystės politikos peržiūros.
            
            
               (b)2014 m. kovo 11 d. Europos Parlamento ir Tarybos reglamentas (ES) Nr. 232/2014, kuriuo sukuriama Europos kaimynystės priemonė (OL L 77, 2014 3 15).
            
            
               (c)Europos ir Viduržemio jūros šalių susitarimas, steigiantis Europos Bendrijų ir jų valstybių narių bei Tuniso Respublikos asociaciją (OL L 097, 1998 3 30).
            
            
               (d)Bendras komunikatas Europos Parlamentui ir Tarybai „ES paramos Tunisui stiprinimas“ (2016 m. rugsėjo 19 d., JOIN(2016) 47 final); 2016 m. spalio 17 d. Tarybos išvados dėl Tuniso, nuoroda 13056/16.
            
            
               2018/0120 (NLE)
            
            
               Bendras pasiūlymas
            
            
               TARYBOS SPRENDIMAS
            
            
               dėl pozicijos, kurios Sąjunga turi laikytis Asociacijos taryboje, įsteigtoje Europos ir Viduržemio jūros regiono šalių susitarimu, steigiančiu Europos Bendrijų bei jų valstybių narių ir Tuniso Respublikos asociaciją, dėl dokumento „Privilegijuotos ES ir Tuniso partnerystės stiprinimas. 2018–2020 m. strateginiai prioritetai“ priėmimo
            
         
         
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 9 dalimi,
            
            
               atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
            
            
               kadangi:
            
            
               (1)1995 m. liepos 17 d. buvo pasirašytas ir 1998 m. kovo 1 d. įsigaliojo Europos ir Viduržemio jūros regiono valstybių susitarimas, steigiantis Europos bendrijos ir jos valstybių narių ir Tuniso Respublikos asociaciją
                  5
               ;
            
            
               (2)2015 m. lapkričio 18 d. bendras Sąjungos vyriausiosios įgaliotinės užsienio reikalams ir saugumo politikai ir Europos Komisijos komunikatas „Europos kaimynystės politikos peržiūra“
                  6
                palankiai įvertintas 2015 m. gruodžio 14 d. Tarybos išvadose. Jose Taryba, be kita ko, patvirtino ketinanti 2016 m. pradėti naują bendradarbiavimo su partneriais etapą, per kurį, jei tinkama, galėtų būti nustatyta naujų partnerystės prioritetų, daugiausia dėmesio skiriant sutartiems prioritetams ir interesams;
            
            
               (3)2016 m. rugsėjo 29 d. bendras Sąjungos vyriausiosios įgaliotinės užsienio reikalams ir saugumo politikai ir Europos Komisijos komunikatas dėl ES paramos Tunisui stiprinimo
                  7
                palankiai įvertintas 2016 m. spalio 17 d. Tarybos išvadose. Jose Taryba dar kartą primena savo įsipareigojimą remti pertvarką Tunise, pabrėžia ypatingą Tuniso padėties pobūdį ir ES strateginį interesą remti demokratiško, tvirto ir stabilaus Tuniso formavimąsi jos kaimynystėje, taip pat būtinybę prisidėti prie politinės pažangos, lydimos tokio pat masto ekonominės pažangos, ir skatina šiuo tikslu sutelkti visas turimas ES priemones ir sustiprinti ES bei jos valstybių narių įsipareigojimą, glaudžiai bendradarbiaujant su Tuniso valdžios institucijomis;
            
            
               (4)ES ir Tunisas turi bendradarbiauti, kad pasiektų pagal strateginius prioritetus apibrėžtą bendrą tikslą. Klestinčios ir stabilios demokratijos kūrimas yra abipusiškas strateginis interesas;
            
            
               (5)ES ir Tunisas ne tik sprendžia skubiausius uždavinius, bet ir toliau siekia pagrindinių savo ilgalaikės partnerystės tikslų, visų pirma – kurti ateities perspektyvų jaunimui, paspartinti socialines ir ekonomines reformas ir tęsti bei stiprinti perėjimo prie demokratijos procesą,
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Pozicija, kurios Sąjunga turi laikytis Asociacijos taryboje, įsteigtoje Europos ir Viduržemio jūros regiono šalių susitarimu, steigiančiu Europos Bendrijų bei jų valstybių narių ir Tuniso Respublikos asociaciją, dėl dokumento „Privilegijuotos ES ir Tuniso partnerystės stiprinimas. 2018–2020 m. strateginiai prioritetai“ priėmimo grindžiama šio sprendimo priedo tekstu.
            
            
               2 straipsnis
            
            
               Šis sprendimas įsigalioja jo priėmimo dieną.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        Tarybos išvados dėl Europos kaimynystės politikos peržiūros, 2015 m. gruodžio 14 d. Tarybos pranešimas spaudai Nr. 926/15. 
               
               
                  
                     (2)
                  
                        „Bendra vizija, bendri veiksmai: stipresnė Europa. Visuotinė Europos Sąjungos užsienio ir saugumo politikos strategija“.
               
               
                  
                     (3)
                  
                        Tarybos išvados dėl Europos kaimynystės politikos peržiūros, 2015 m. gruodžio 14 d. Tarybos pranešimas spaudai Nr. 926/15.
               
               
                  
                     (4)
                  
                        2014 m. kovo 11 d. Europos Parlamento ir Tarybos reglamentas (ES) Nr. 232/2014, kuriuo sukuriama Europos kaimynystės priemonė (OL L 77, 2014 3 15, p. 27).
               
               
                  
                     (5)
                  
                        Europos ir Viduržemio jūros šalių susitarimas, steigiantis Europos Bendrijų bei jų valstybių narių ir Tuniso Respublikos asociaciją (OL L ...).
               
               
                  
                     (6)
                  
                        Bendras komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europos kaimynystės politikos peržiūra“ [JOIN(2015) 50 final].
               
               
                  
                     (7)
                  
                        Bendras komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europos kaimynystės politikos peržiūra“ [JOIN(2015) 50 final].
               
            
      
    ---documentbreak--- 
      
         
               EUROPOS KOMISIJA
            Briuselis,2018 05 02
            JOIN(2018) 9 final
            Bendras pasiūlymas
            PRIEDAS
            prie
            TARYBOS SPRENDIMAS
            dėl pozicijos, kurios Sąjunga turi laikytis Asociacijos taryboje, įsteigtoje Europos ir Viduržemio jūros regiono šalių susitarimu, steigiančiu Europos Bendrijų bei jų valstybių narių ir Tuniso Respublikos asociaciją, dėl dokumento „Privilegijuotos ES ir Tuniso partnerystės stiprinimas. 2018–2020 m. strateginiai prioritetai“ priėmimo
            
               
         
         
            
               PRIEDAS
            
            
            
               Privilegijuotos ES ir Tuniso partnerystės stiprinimas
            
            
               2018–2020 m. strateginiai prioritetai
            
            
            
               1.Įvadas
            
            
               Tuniso strateginis pasirinkimas – tvirti saitai su Europos erdve; klestinčios ir stabilios Tuniso demokratijos vystymas Europos Sąjungos kaimynystėje – bendras strateginis interesas.
            
            
               Privilegijuotoji ES ir Tuniso partnerystė rodo dvišalių santykių ypatingumą ir dinamiškumą, taip pat bendrą siekį plėtoti šiuos santykius siekiant, kad Tuniso saitai su Europos erdve būtų kuo tvirtesni. Ilgalaikis tikslas – sukurti būsimų santykių po 2020 m. plataus užmojo sistemą, remiantis pasiekta pažanga ir visapusiškai pasinaudojant 2018–2020 m. Europos kaimynystės politikos suteiktomis glaudesnių santykių galimybėmis.
            
            
               Pagal privilegijuotą partnerystę Tunisas įsipareigojo visiškai įgyvendinti reformas, būtinas tvariam socialiniam ir ekonominiam šalies vystymuisi, ir užtikrinti ilgalaikę perėjimo prie demokratijos pažangą. Europos Sąjunga, suvokdama uždavinių ir sunkumų, su kuriais susiduria Tunisas, mastą, dar kartą pabrėžia savo įsipareigojimą remti kuo spartesnį reformų įgyvendinimą.
            
            
               Šiame dokumente nustatyti strateginiai prioritetai – tai konkreti privilegijuotos partnerystės 2018–2020 m. išraiška. Abiejų šalių veiksmuose svarbiausias dalykas – jaunimo ateities perspektyvų sukūrimas. Daugiausia dėmesio skiriama socialinių ir ekonominių reformų spartinimui, įskaitant verslo aplinkos gerinimą, taip pat išsamaus ir visapusiško laisvosios prekybos susitarimo sudarymui. Taip pat reikia toliau tvirtinti demokratiją – ypač svarbu veiksmingai įgyvendinti 2014 m. Konstituciją ir užtikrinti gerą valdymą. Abi šalys stiprins bendradarbiavimą saugumo bei kovos su terorizmu srityse, taip pat – migracijos bei judumo srityse, užbaigdamos derybas dėl vizų režimo supaprastinimo ir readmisijos, o Tunisas vis aktyviau dalyvaus ES programose. Šias pastangas papildys intensyvesnis aukšto lygio politinis dialogas ir dialogas su pilietine visuomene, taip pat partnerystės žinomumo gerinimas. 
            
            
               Šie prioritetai grindžiami Tuniso penkerių metų (2016–2020 m.) vystymo planu
                  1
                ir bendru komunikatu „ES paramos Tunisui stiprinimas“
                  2
               .
            
            
               2.Privilegijuotos ES ir Tuniso partnerystės 2018–2020 m. strateginiai prioritetai
            
            
               Jaunimo partnerystė
            
            
               Kaip matyti iš Tuniso Prezidento ir Vyriausiosios įgaliotinės bei pirmininko pavaduotojos 2016 m. gruodžio 1 d. pradėtos ES ir Tuniso jaunimo partnerystės, ES ir Tunisas jaunimo ateities perspektyvas laiko svarbiausiu tikslu. Siekiant geriau tenkinti jaunų tunisiečių poreikius, reikės užtikrinti geresnį nuoseklumą su įvairiais vykdomais ir būsimais veiksmais. Remdamiesi dialogu, pradėtu siekiant įgyvendinti partnerystę, ES ir Tunisas įsipareigojo stiprinti veiksmus, skirtus jaunimo užimtumui ir įsidarbinimui, judumui ir aktyvesniam jaunuolių dalyvavimui visuomeniniame gyvenime ir politikoje, ypač vietos iniciatyvose. Dėl įsidarbinamumo bus imtasi švietimo ir profesinio mokymo reformos ir kuriami glaudesni privataus sektoriaus bei švietimo ir mokymo sistemų ryšiai, taip pat bus skatinamos ir remiamos jaunų žmonių pradėtos novatoriškos iniciatyvos, ypač naujų technologijų ir kultūros srityse. Viena svarbiausių partnerystės dalių bus parama Tuniso nacionalinės jaunimo strategijos vystymui, o taip pat jaunimui skirtų institucijų bei organizacijų stiprinimas.
            
            
               Šalia įsipareigojimo dėl jaunimo, abi šalys dirbs atsižvelgdamos į toliau išvardytus strateginius prioritetus.
            
            
               2.1.Integracinis ir darnus socialinis ir ekonominis vystymasis
            
            
               Politinė pažanga gali būti ilgalaikė tik tuo atveju, jei ją lydi tokio pat masto ekonominė pažanga. Atsižvelgiant į nestabilią socialinę ir ekonominę padėtį Tunise, kur nedarbo lygis yra aukštas (ypač jaunų absolventų), regioniniai ir socialiniai skirtumai dideli, vienas iš pagrindinių tikslų – padėti atkurti Tuniso ekonomiką, padaryti ją konkurencingesnę ir įvairesnę, taip pat, laikantis tarptautinių su aplinka ir klimato kaita susijusių įsipareigojimų, ją įtraukiai ir tvariai pertvarkyti. ES toliau rems ir skatins struktūrines reformas.
            
            
               Socialinio ir ekonominio vystymosi srities veiksmai visų pirma susiję su šiais įsipareigojimais:
            
            
               –verslo aplinkos gerinimu ir parama privataus sektoriaus bei investicijų vystymui, visų pirma i) įmonėms taikomų administracinių procedūrų supaprastinimu ir sumažinimu, ii) galimybių gauti finansavimą gerinimu ir iii) viešųjų ir privačiųjų investicijų skatinimu, visų pirma veiksmingu 2016 m. investicijų įstatymo ir 2017 m. naujos redakcijos įstatymo dėl mokesčių lengvatų taikymu, atsižvelgiant į žalingą naikintinų mokesčių lengvatų pobūdį;
            
         
         
            
               –taip pat daug dėmesio bus skiriama aktyviam verslumo ir mažųjų ir vidutinių įmonių (MVĮ) ir (arba) labai mažų įmonių vystymosi skatinimui;
            
            
               –trūkstamų sektorių strategijų, kaip antai turizmo, nustatymu ir įgyvendinimu;
            
            
               –aplinkos apsaugos ir gamtos išteklių (įskaitant vandenį) valdymo gerinimu, visų pirma įgyvendinant nacionalinę žaliosios ekonomikos strategiją ir vykdant Tuniso tarptautinius įsipareigojimus dėl klimato kaitos (nustatyto nacionalinio indėlio), mėlynosios ekonomikos ir žuvininkystės išteklių;
            
            
               –tradicinių sektorių ir pagrindinių pramonės bei žemės ūkio sektorių konkurencingumo didinimu, visų pirma didinant informacinių ir ryšių technologijų naudojimą ir užtikrinant tvarų išteklių valdymą, ir eksporto rinkų diversifikavimu;
            
            
               –energetikos sektoriaus vystymu, įskaitant elektros energijos jungtis tarp ES ir Tuniso, ir atsinaujinančiųjų energijos šaltinių ir energijos vartojimo efektyvumo skatinimu;
            
            
               –saugios, apsaugotos, tvarios ir veiksmingos transporto sistemos vystymu taikant suderintus standartus ir integruotą daugiarūšio transporto tinklą, siekiant pagerinti jungtis pietuose ir pietų – šiaurės jungtį; 
            
            
               –viešųjų finansų valdymo sistemos tvirtinimu, priimant ir įgyvendinant naują pagrindinį biudžeto įstatymą, vykdant viešojo sektoriaus apskaitos audito sistemos reformą ir gerinant viešojo sektoriaus įmonių valdymą. Mokesčių reformos (mokesčių sistemos supaprastinimas, mokesčių teisingumas, decentralizacija, administravimo modernizavimas, kova su mokesčių slėpimu ir atitinkamų tarptautinių įsipareigojimų įgyvendinimas) įgyvendinimas yra esminis žingsnis siekiant įtraukesnio šalies vystymosi. Taip pat svarbu remti vykdomas bankų sektoriaus reformas ir 2017–2021 m. nacionalinę finansinės įtraukties strategiją dėl paslaugų prieinamumo, naudojimo ir kokybės;
            
            
               –decentralizavimo proceso įgyvendinimu siekiant plėtoti viešąsias paslaugas ir socialinę infrastruktūrą (visų pirma švietimo, kultūros, sveikatos, vandens ir nuotėkų srityse) vietos bendruomenių poreikiams patenkinti ir vidaus regionų vystymo proceso spartinimu – abiejų šalių bendras įsipareigojimu laipsniškai mažinti socialinius ir ekonominius skirtumus.
            
            
               Siekdamos skatinti socialinę pažangą, abi šalys įsipareigoja toliau skatinti:
            
            
               –užimtumą, visų pirma tęsiant reformas dėl lygių galimybių gauti kokybišką švietimą ir profesinį mokymą, atitinkantį darbo rinkos poreikius, vykdant aktyvią integracijos į darbo rinką politiką; 
            
            
               –integruotą ir efektyvią Tuniso politiką veiksmingos socialinės įtraukties ir socialinės apsaugos srityje, visų pirma stiprinant atitinkamų viešųjų įstaigų gebėjimus, remiant Tuniso vykdomas reformas socialinės sanglaudos srityje ir įgyvendinant ES ir Tuniso asociacijos susitarimo 67 straipsnį dėl socialinės apsaugos sistemų koordinavimo ir vienodo požiūrio principų taikymo socialinės teisės aktuose, ir
            
            
               –įtraukų socialinį dialogą, siekiant stiprinti gebėjimus spręsti socialinio ir ekonominio disbalanso problemą, mažinti socialinę įtampą ir skatinti tikrą socialinę taiką ir kartu didinti šalies patrauklumą užsienio investuotojams.
            
            
               Abi šalys toliau dalyvauja derybose dėl visapusiško laisvosios prekybos susitarimo (ALECA) ir susitarė dėl konkretaus 2018 m. veiksmų plano, kuris leistų padaryti pažangą siekiant 2019 m. baigti derybų raundus. ES ir Tunisas toliau skatins Tuniso ekonomikos modernizavimą visų labui, įskaitant labiausiai skurstančių regionų ir bendruomenių, ir skatins darbo vietų kūrimą, visų pirma jaunimui. Abi šalys įsipareigoja didinti Tuniso ekonominę integraciją į Europos rinką ir Magribo regioną.
            
            
               Siekiant stiprinti inovacijų ir mokslinių tyrimų naudą ekonominio, socialinio ir regioninio vystymosi procesams, ES ir Tunisas stengsis integruoti Tunisą į Europos mokslinių tyrimų erdvę, tai, be kita ko, bus daroma skatinant aukštąjį mokslą, stiprinant valdymą, viešųjų mokslinių tyrimų skatinimo ir technologijų perdavimo tarp akademinio pasaulio ir pramonės subjektų mechanizmus.
            
            
            
               2.2.Demokratija, geras valdymas ir žmogaus teisės
            
            
               ES ir Tunisas ir toliau ypatingą svarbą teiks demokratinės reformos procesui ir gero valdymo bei teisinės valstybės principo skatinimui, žmogaus teisėms, pagrindinėms laisvėms ir pilietinės visuomenės vaidmens ir aktyvesnio dalyvavimo stiprinimui. Abi šalys toliau skatins politinių reformų procesą, veiksmingai įgyvendinant Tuniso konstituciją ir jo prisiimtus tarptautinius įsipareigojimus.
            
            
               Su geru valdymu ir teisinės valstybės principu susiję prioritetai:
            
            
               –parlamentinės institucijos stiprinimas ir nepriklausomų instancijų sukūrimas ir veiksminga veikla;
            
            
               –Konstitucinio Teismo įsteigimas;
            
         
         
            
               –demokratiško, skaidraus ir nepriklausomo rinkimų proceso įtvirtinimas;
            
            
               –kova su korupcija ir sukčiavimu, be kita ko, remiant nacionalinę kovos su korupcija instanciją;
            
            
               –teismų sistemos reforma, įskaitant didesnį jos suderinimą su tarptautiniais standartais, įskaitant Europos Tarybos standartus;
            
            
               –viešojo administravimo reformos ir modernizavimo strategijos įgyvendinimas, įskaitant paslaugų gerinimą centriniu ir vietos lygmenimis, sprendimų priėmimo remiantis įrodymais metodo nustatymas, administracinių procedūrų paprastinimas ir skaitmeninės vyriausybės plėtra;
            
            
               –parama decentralizavimo procesui, įskaitant vietos administracijų gebėjimų stiprinimą ir biudžetą, visų pirma atsižvelgiant į 2018 m. gegužės mėn. savivaldybių rinkimus; pilietinės visuomenės organizacijų, jų vaidmens ir indėlio į sprendimų priėmimo procesą stiprinimas, taip pat piliečių, ypač jaunimo, dalyvavimo politiniame gyvenime ir sprendimų priėmimo procese stiprinimas.
            
            
               Prioritetiniai įsipareigojimai dėl pagarbos žmogaus teisėms ir jų skatinimo:
            
            
               –teisės aktų derinimo su konstituciniais ir tarptautiniais standartais užbaigimas, Tuniso bendradarbiavimas daugiašaliuose forumuose ir pagal visuotinį periodinį vertinimą prisiimtų įsipareigojimų įgyvendinimas;
            
            
               –parama pastangoms kovojant su bet kokia diskriminacija, kankinimais (įskaitant įsipareigojimus, prisiimtus Komitete prieš kankinimą) ir apsaugant bei skatinant mažumų, moterų, vaikų ir migrantų teises; 
            
            
               –parama novatoriškai Tuniso kovai su smurtu prieš moteris, užtikrinant visapusišką vyrų ir moterų lygybę ir skatinant moterų vaidmenį visose srityse, įskaitant ekonomikos ir politikos sritis;
            
            
               –saviraiškos laisvės ir laisvės jungtis į asociacijas apsauga;
            
            
               –teisė į asmens duomenų apsaugą ir
            
            
               –pagarba žmogaus teisėms saugumo srityje.
            
            
            
               2.3.Draugiški tautų santykiai, judumas ir migracija
            
            
               Tuniso ir Europos visuomenių suartinimas yra itin svarbus privilegijuotos partnerystės ramstis, stiprinant bendravimą tarp žmonių, visuomenių ir kultūrų. Šis judumo aspektas yra ypač svarbus įgyvendinant jaunimo partnerystę. Šių pastangų pagrindas bus veiksmingas Tuniso įtraukimas į programą „Horizontas 2020“ ir jo dalyvavimas programose „Kūrybiška Europa“ ir „Erasmus +“.
            
            
               Suderintas migracijos valdymas – tiek Tuniso, tiek ES politinis prioritetas. Abi šalys įsipareigoja stiprinti dialogą ir bendradarbiavimą, be kita ko, įgyvendindamos partnerystę judumo srityje, stiprindamos kovą su pagrindinėmis neteisėtos migracijos priežastimis ir Europai remiant Tuniso prieglobsčio sistemos sukūrimą. Šis bendradarbiavimas, kuris taip pat atspindi regioninį šių klausimų aspektą, apima:
            
            
               –Tuniso nacionalinės migracijos strategijos įgyvendinimą; prieglobsčio ir tarptautinės apsaugos, įskaitant tinkamą teisinę sistemą, įgyvendinimą; 
            
            
               –derybų dėl readmisijos ir vizų režimo supaprastinimo susitarimų užbaigimą;
            
            
               –gerą teisėtos migracijos valdymą, užtikrinant geresnį koordinavimą su ES valstybėmis narėmis, laikantis jų kompetencijos, be kita ko, sukuriant bandomąsias judumo ir geresnės migrantų integracijos priimančiosiose šalyse sistemas;
            
            
               –paramą užsienyje gyvenančių Tuniso piliečių mobilizavimui dėl investicijų į novatoriškus sektorius Tunise;
            
         
         
            
               –paramą neteisėtos migracijos prevencijai, visų pirma geriau atsižvelgiant į migracijos klausimus vystymosi strategijose; tai taip pat apima geresnį sienų valdymą ir informavimo apie neteisėtos migracijos pavojus kampanijas;
            
            
               –paramą neteisėto migrantų gabenimo ir prekybos žmonėmis prevencijai ir kovai su šiais reiškiniais, be kita ko, nustatant nusikaltėlių tinklus ir imantis prieš juos teisinių veiksmų, ir
            
            
               –bendradarbiavimo grąžinimo ir readmisijos srityje gerinimą, įskaitant paramą tvariai grąžinamų tunisiečių reintegracijai.
            
            
            
               2.4.Saugumas ir kova su terorizmu
            
            
               ES ir Tunisas susiduria su bendrais saugumo uždaviniais, kuriems spręsti reikia suderintų abiejų šalių veiksmų, vykdomų gerbiant bendras demokratines vertybes ir žmogaus teises.
            
            
               Tunisas ketina įgyvendinti visapusišką daugiasektorinę kovos su terorizmu ir smurtiniu ekstremizmu strategiją. Prioritetinės bendradarbiavimo sritys:
            
            
               –nacionalinės kovos su terorizmu strategijos įgyvendinimas, visų pirma tobulinant ir modernizuojant teisės aktus ir saugumo bei teismines institucijas, laikantis Konstitucijoje įtvirtintų demokratinių vertybių;
            
            
               –saugumo sektoriaus reformai ir modernizavimui skirtos paramos programos įgyvendinimo spartinimas, įskaitant saugumo pajėgų atskaitingumą, ir bendradarbiavimo šioje srityje stiprinimas atsižvelgiant į padarytą pažangą;
            
            
               –kova su pinigų plovimu ir organizuoto nusikalstamumo bei terorizmo finansavimu, be kita ko, įgyvendinant veiksmingą veiksmų plano, dėl kurio susitarta su Finansinių veiksmų darbo grupe, įgyvendinimą; 
            
            
               –visapusiškos radikalėjimo prevencijos politikos vystymas;
            
            
               –užsienio kovotojų problema;
            
            
               –pagalbos terorizmo aukoms ir jų apsaugos politikos vystymas;
            
            
               –kova su organizuotu nusikalstamumu, visų pirma prekyba šaunamaisiais ginklais ir narkotikais; 
            
            
               –parama nacionalinės saugumo strategijos įgyvendinimui;
            
            
               –bendradarbiavimo su kompetentingomis Europos Sąjungos agentūromis stiprinimas ir
            
            
               –bendradarbiavimas nelaimių valdymo ir rizikos prevencijos srityje.
            
            
               Europos Sąjunga taip pat toliau visapusiškai dalyvaus G7 + 6 grupės, atsakingos už pagrindinių Tuniso partnerių koordinavimą, veikloje.
            
            
               Be to, tikėtina, kad bus parengtos kitos su saugumu ir (arba) gynyba susijusios partnerystės sritys.
            
            
         
         
            
               3.Tolesni veiksmai siekiant sustiprinti privilegijuotą ES ir Tuniso partnerystę
            
            
               Dėl abiejų šalių jų santykiams teikiamos svarbos politiniai ryšiai ir toliau bus intensyvūs, bus daug reguliarių vizitų, kurie bus platesnio politinio dialogo visais abiem pusėms svarbiais klausimais, be kita ko regioniniais ir tarptautiniais, dalis. Reikėtų sustiprinti šių diskusijų regioninį aspektą. Šalys dar kartą patvirtina jų bendradarbiavimo Viduržemio jūros sąjungoje svarbą. Be esamų dialogų, abi šalys tęs darbą dėl aukšto lygio ES ir Tuniso susitikimų ir Tuniso ministrų dalyvavimo tam tikrose teminėse Europos Sąjungos Tarybos diskusijose. Abi šalys ragina plėtoti Europos Parlamento ir Liaudies atstovų asamblėjos parlamentinį bendradarbiavimą.
            
            
               Pagrindinės instancijos veiksmingam partnerystės įgyvendinimui užtikrinti ir toliau bus Asociacijos susitarimo institucijos (Asociacijos taryba, Asociacijos komitetas ir techniniai pakomitečiai). ES ir Tunisas įsipareigoja didinti savo darbo veiksmingumą ir pridėtinę vertę ir, kiek įmanoma, sugrupuoti darbus pagal pagrindines prioritetų temas, atsižvelgdami į strateginius prioritetus.
            
            
               Tam, kad pirmiau išvardyti prioritetai būtų kuo apčiuopiamesni, ES sutinka su Tuniso siūlomomis veiksmų gairėmis. Šiame viešame dokumente pateikiamos skubiausios priemonės (teisėkūros, strateginės ir veiklos), būtinos šalies socialiniam ir ekonominiam atsigavimui. Šis veiksmų planas yra lanksti ir operatyvi kas pusmetį vykdomos stebėsenos sistema.
            
            
               Bendrame komunikate ES įsipareigojo reikšmingai didinti finansinę paramą Tunisui pagal kaimynystės priemonę. ES ir Tunisas maksimaliai pasinaudos esamomis finansinėmis galimybėmis, įskaitant teikiamas naujo ES išorės investicijų plano, išnaudodami papildomumą ir finansinio sverto poveikį tarp ES dotacijų ir finansų įstaigų teikiamų paskolų. Abi šalys įsipareigoja stiprinti politinio ir sektorių dialogo sąveiką ir finansinio bendradarbiavimo įgyvendinimą. Be to, jos stengsis stiprinti koordinavimo mechanizmus ir dialogą su finansiniais partneriais bei tarptautiniais paramos teikėjais, už kuriuos yra atsakinga Tuniso pusė, kiek tai susiję su prioritetų nustatymu ir įgyvendinimu.
            
            
               Galiausiai abi šalys įsipareigoja užtikrinti didesnį ES ir Tuniso strateginių santykių žinomumą ir geriau pristatyti jų bendradarbiavimo teikiamą naudą piliečiams abipus Viduržemio jūros.
            
            
            
               ----------- 
            
            
         
         
            
                  
                     (1)
                  
                        Šiuo planu remiama nauja tvaraus ir integracinio augimo vystymo sistema; plano struktūros pagrindas – penki prioritetai: i) geras valdymas, viešojo administravimo reforma ir kova su korupcija, ii) perėjimas nuo žemų sąnaudų ekonomikos prie ekonomikos centro, iii) žmogaus socialinė raida ir socialinė įtrauktis, iv) regionų siekių įgyvendinimas ir v) žalioji ekonomika, kuri yra darnaus vystymosi ramstis.
               
               
                  
                     (2)
                  
                        Šiame Sąjungos vyriausiosios įgaliotinės užsienio reikalams ir saugumo politikai ir Europos Komisijos komunikate Europos Parlamentui ir Tarybai (2016 m. rugsėjo 29 d., JOIN(2016)47 final) kalbama apie penkias kryptis: i) gero valdymo ir viešojo administravimo reformos skatinimas; ii) pilietinės visuomenės vaidmens stiprinimas; iii) investavimas į ateitį: darbo vietų kūrimas ir tvaraus ekonominio vystymosi skatinimas; iv) socialinių skirtumų mažinimas; v) parama sprendžiant saugumo problemas; vi) bendros pastangos geriau valdyti migraciją ir judumą